Ehdotus NEUVOSTON ASETUS asetuksen (EY) N:o 2866/98 muuttamisesta Liettuaa koskevan euron muuntokurssin osalta /* COM/2014/0447 final - 2014/0208 (NLE) */





PERUSTELUT 1. Ehdotuksen tausta Komissio antoi Euroopan unionin toiminnasta tehdyn sopimuksen, jäljempänä ’perussopimus’, 140 artiklan 2 kohdan mukaisesti 4. kesäkuuta 2014 ehdotuksen neuvoston päätökseksi, jonka mukaan Liettua täyttää euroon siirtymiseen vaadittavat edellytykset ja Liettuaa koskeva poikkeus kumotaan 1. tammikuuta 2015 lähtien. Jos neuvosto tekee myönteisen päätöksen, sen on vahvistettava sen jälkeen euron ja Liettuan litin välinen muuntokurssi, joka tulee voimaan 1. tammikuuta 2015. Euron ja euron käyttöön ottavien jäsenvaltioiden valuuttojen välisistä muuntokursseista annetussa neuvoston asetuksessa (EY) N:o 2866/98[1] vahvistetaan peruuttamattomasti kiinnitetyt muuntokurssit euroalueeseen tätä nykyä kuuluvien 18 jäsenvaltion osalta (Belgia, Saksa, Viro, Kreikka, Espanja, Ranska, Irlanti, Italia, Kypros, Latvia, Luxemburg, Malta, Alankomaat, Itävalta, Portugali, Slovenia, Slovakia ja Suomi). Jotta Liettuan liti voitaisiin sisällyttää mainitun asetuksen soveltamisalaan, on asetukseen lisättävä viittaus kyseiseen valuuttaan. Se on tämän ehdotuksen tavoitteena. 2. Kuulemisten ja vaikutustenarviointien tulokset Komission ehdotusta neuvoston asetukseksi seuraa muodollinen menettely, johon sisältyy Euroopan keskuspankin kuuleminen. Jäsenvaltioiden kanssa käydään säännöllisesti keskusteluja jäsenvaltioiden talouspoliittisista haasteista talous- ja rahoituskomiteassa, Ecofin-neuvostossa ja euroryhmässä. Niihin sisältyy epävirallisia keskusteluja erityisesti mahdollisen euroalueeseen liittymisen valmistelua koskevista seikoista (kuten valuuttakurssipolitiikasta). Vuoropuhelua käydään myös tutkijoiden ja muiden sidosryhmien kanssa konferensseissa ja seminaareissa sekä tarpeen mukaan. Talouden kehitystä euroalueella ja jäsenvaltioissa arvioidaan useissa talouspolitiikan koordinointi- ja valvontamenettelyissä (erityisesti perussopimuksen 121 artiklan nojalla) sekä komission säännöllisesti suorittaman maa- ja aluekohtaisen seurannan ja analyysin yhteydessä (ml. ennusteet, säännölliset julkaisusarjat ja talous- ja rahoituskomitealle, Ecofin-neuvostolle ja euroryhmälle tuotettu aineisto). Suhteellisuusperiaatteen ja aikaisemman käytännön mukaisesti muodollista vaikutustenarviointia ei pidetä välttämättömänä. 3. Ehdotukseen liittyvät oikeudelliset näkökohdat 3.1. Oikeusperusta Tämän ehdotuksen oikeusperusta on perussopimuksen 140 artiklan 3 kohta, jonka mukaan neuvosto vahvistaa muuntokurssin, jolla euro korvaa sen jäsenvaltion valuutan, jota koskeva poikkeus on kumottu perussopimuksen 140 artiklan 2 kohdan nojalla. Neuvosto tekee päätöksen yksimielisesti komission ehdotuksesta kuultuaan Euroopan keskuspankkia. Päätöksentekoon osallistuvat ne jäsenvaltiot, joiden valuutta on euro, ja se jäsenvaltio, jota asia koskee. 3.2. Toissijaisuus- ja suhteellisuusperiaate Ehdotus kuuluu unionin yksinomaiseen toimivaltaan. Sen vuoksi toissijaisuusperiaatetta ei sovelleta. Tämä ehdotus rajoittuu siihen, mikä on tarpeen sille asetettujen tavoitteiden saavuttamiseksi, ja on sen vuoksi suhteellisuusperiaatteen mukainen. 3.3. Sääntelytavan valinta Asetus on ainoa soveltuva sääntelytapa euron ja euron käyttöön ottavien jäsenvaltioiden valuuttojen välisistä muuntokursseista annetun neuvoston asetuksen (EY) N:o 2866/98 muuttamiseksi. 4. Talousarviovaikutukset Ehdotuksella ei ole vaikutuksia Euroopan unionin talousarvioon. 5. Artikloja koskevat huomautukset 5.1. 1 artikla Kurssiksi ehdotetaan Liettuan litin tämänhetkistä keskuskurssia valuuttakurssimekanismissa (ERM II). Kuten muidenkin valuuttojen osalta, kurssi määritellään kuuden merkitsevän numeron tarkkuudella tietyistä euron käyttöön ottamiseen liittyvistä säännöksistä annetun neuvoston asetuksen (EY) N:o 1103/97[2] mukaisesti. 5.2. 2 artikla Tässä artiklassa säädetään, että asetus tulee voimaan 1. tammikuuta 2015. Näin varmistetaan, että se on sovellettavissa siten, että se sopii ajoitukseltaan muihin neuvoston säädöksiin, jotka koskevat euron käyttöönottoa Liettuassa, eli poikkeuksen kumoamisen ja muiden euron käyttöönoton edellyttämien toimien toteuttamisen voimaantulopäivään. 2014/0208 (NLE) Ehdotus NEUVOSTON ASETUS asetuksen (EY) N:o 2866/98 muuttamisesta Liettuaa koskevan euron muuntokurssin osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 140 artiklan 3 kohdan, ottaa huomioon Euroopan komission ehdotuksen[3], ottaa huomioon Euroopan keskuspankin lausunnon[4], sekä katsoo seuraavaa: (1) Neuvoston asetuksessa (EY) N:o 2866/98[5] vahvistetaan euron muuntokurssit 1 päivästä tammikuuta 1999 alkaen. (2) Vuoden 2003 liittymisasiakirjan 4 artiklan mukaan Liettua on jäsenvaltio, johon sovelletaan perussopimuksen 139 artiklan 1 kohdassa määriteltyä poikkeusta. (3) ...kuun … päivänä vuonna … annetun neuvoston päätöksen 2014/…/EU[6] mukaan Liettua täyttää euron käyttöönottamiseksi vaadittavat edellytykset ja Liettuaa koskeva poikkeus kumotaan 1 päivästä tammikuuta 2015 alkaen. (4) Euron käyttöönotto Liettuassa edellyttää euron ja Liettuan litin välisen muuntokurssin vahvistamista. Muuntokurssiksi olisi vahvistettava 3,45280 Liettuan litiä 1:tä euroa kohden, mikä vastaa litin tämänhetkistä keskuskurssia valuuttakurssimekanismissa (ERM II). (5) Sen vuoksi asetusta (EY) N:o 2866/98 olisi muutettava, ON HYVÄKSYNYT TÄMÄN ASETUKSEN: 1 artikla Lisätään asetuksen (EY) N:o 2866/98 1 artiklaan Latvian latiin ja Luxemburgin frangiin sovellettavien muuntokurssien väliin seuraava: ”= 3,45280 Liettuan litiä”. 2 artikla Tämä asetus tulee voimaan 1 päivänä tammikuuta 2015. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa Neuvoston puolesta Puheenjohtaja [1] EYVL L 359, 31.12.1998, s. 1. [2] EYVL L 162, 19.6.1997, s. 1. [3] EUVL C ..., ... , s... [4] EUVL C ..., ... , s... [5] Neuvoston asetus (EY) N:o 2866/98, annettu 31 päivänä joulukuuta 1998, euron ja euron käyttöön ottavien jäsenvaltioiden valuuttojen välisistä muuntokursseista (EYVL L 359, 31.12.1998, s. 1). [6] Neuvoston päätös 2014/.../EU, annettu ..., euron käyttöönottamisesta Liettuassa 1 päivänä tammikuuta 2015 [...].